പോലീസ് സ്റ്റേഷനില് പരാതിക്കാരുടെ മുന്നില് വനിതാ ഉദ്യോഗസ്ഥരുടെ ഏറ്റുമുട്ടല് ഒരാള്ക്ക് പരിക്ക് കൊല്ലം: കൊട്ടാരക്കര വനിതാ പോലീസ് സ്റ്റേഷനില് എസ്ഐമാര് തമ്മില് ഏറ്റുമുട്ടല്. ഒരു ഉദ്യോഗസ്ഥയ്ക്ക് പരിക്കേറ്റു. സ്റ്റേഷന് ചുമതലയുണ്ടായിരുന്ന എസ്ഐ ഫാത്തിമയും മറ്റൊരു എസ്ഐയായ ഡെയ്സിയും തമ്മിലാണ് അടിപിടി കൂടിയത്. വഴക്കിനിടെ എസ്ഐ ഫാത്തിമയ്ക്ക് പരിക്കേറ്റു. പരാതി പറയാനെത്തിയവരുടെ മുന്നില് വെച്ച് പരസ്യമായിട്ടാണ് പോലീസ് ഉദ്യോഗസ്ഥമാര് തമ്മില് ഏറ്റുമുട്ടിയത്. അധികാരത്തെ ചൊല്ലി ഇവര് തമ്മില് വഴക്ക് പതിവായിരുന്നു. ഇന്ന് രാവിലെ തന്നെ ഇരുവരും സ്ഥാനത്തിന് വേണ്ടി തര്ക്കം ആരംഭിച്ചിരുന്നു. ഫാത്തിമയുടെ കസേര തനിക്ക് വിട്ടുതരണമെന്ന് ഡെയ്സി വാശിപിടിക്കുകയും മേശ പൂട്ടി താക്കോല് കൈക്കലാക്കുകയും ചെയ്യുകയുമുണ്ടായി. ഇത് ഫാത്തിമ ചോദ്യം ചെയ്തതോടെ തര്ക്കം കയ്യാങ്കളിയായി. ഏറ്റുമുട്ടലിനിടൈ കൈയ്ക്ക് പൊട്ടലേറ്റ ഫാത്തിമയെ ആശുപത്രിയില് പ്രവേശിപ്പിച്ചു. ജില്ലാ പോലീസ് മേധാവിയുടെ ഓഫിസിന് തൊട്ടടുത്താണ് പോലീസ് സ്റ്റേഷന്. പോലീസ് സേനക്ക് നാണക്കേടുണ്ടാക്കിയ സംഭവത്തില് സ്പെഷ്യല് ബ്രാഞ്ചിനോട് അന്വേഷിച്ച് റിപ്പോര്ട്ട് നല്കാന് ആവശ്യപ്പെട്ടിട്ടുണ്ട്.